"O`ta tahlikali zamonda yashayapmiz"

Avval xabar berganimizdek, ayni vaqtda O`zbekiston prezidentining Konstitusiyaviy komissiya a`zolari bilan uchrashuvi bo`lib o`tmoqda.
O`tkazilayotgan mazkur yig`ilishda davlat rahbari o`zbek xalqiga murojaat yo`lladi:
“Aziz yurtdoshlar, bugun notinch dunyoda, o`ta tahlikali zamonda yashayapmiz. Mamlakatimiz taraqqiyotida g`oyat mas`uliyatli davrni boshdan kechirmoqdamiz",-deydi u so`zi avvalida.
"Yangi O`zbekistonni barpo etish maqsadida boshlagan barcha islohotlarimiz har birimizning bugun va kelajakda farovon hayot kechirishimizni ta`minlashga qaratilgan. Har bir yurtdoshimiz o`z hayoti, erkinligi, qadr-qimmati, sha`ni va g`ururini ulug`lab, Vatani va xalqiga tog`dek tayanch bo`lib yashashga qodir, erkin va azmu shijoatli insonlardir",-deydi Mirziyoev.  
Prezident shu bois barcha Konstitusiyaga kiritish taklif etilayotgan yangi norma va qoidalarni ongu tafakkur, qalbidan o`tkazib, ularga xolis va haqqoniy munosabatini bildirishi lozimligini aytadi.
"Barchamiz Asosiy qonunimizda o`zimizni, oilamizni, mahallamizning orzu-umidlarini ko`rishga intilayotganimiz – bu tabiiy va mutlaqo to`g`ri",-deydi O`zbekiston rahbari.
Prezident fikricha, Konstitusiyaga kiritiladigan barcha tuzatish va qo`shimchalar mamlakatning 14 ta hududiy birligidan iborat yagona davlatni, millati va elatidan qat`i nazar, yagona va qudratli O`zbekiston xalqini yanada jipslashtiradi hamda ulug`vor maqsadlar sari safarbar etadi.  
"Shu bois barcha aziz vatandoshlarimizni konstitusiyaviy islohot jarayonida yanada faol qatnashishga chaqiraman. Hech qachon unutmaylik, bu jarayondagi ishtirokimiz bilan o`zimiz, oilamiz, farzandlarimiz mana shu muqaddas zaminda yanada erkin va farovon yashashi uchun mustahkam poydevor yaratamiz.  
Qadrli vatandoshlarim!
Sizlarni ishontirib aytmoqchiman, davlatimiz yangilanayotgan Konstitusiyamiz moddalarini hayotda to`la qaror toptirish uchun barcha kuch va vositalarni safarbar etadi.  
Bu yangiliklar aniq qonun va kodekslar, amaliy dasturlar va rejalar bilan hayotimizda albatta o`z aksini topadi. Har bir konstitusiyaviy norma ijrosini ta`minlash bo`yicha aniq ijtimoiy, iqtisodiy, siyosiy-huquqiy chora-tadbirlar ko`riladi",-deydi u.
“Biz ishlashga – ishi, yashashga – uyi bo`lgan, fuqarolari tinch va erkin, hayotdan mamnun, dasturxoni to`kin, oilasi baxtiyor va farovon yashaydigan davlat qurishni maqsad qilganmiz.
Biz ana shunday buyuk ishlar arafasida turibmiz. Kuchli iqtisodiyot barpo etib, dunyoda munosib o`rnimizni egallashimiz, xalqimizga yuksak sharoitlar yaratish uchun ham juda ko`p ishlarni birgalikda amalga oshirishimiz kerak.
Betakror yurtimizda barqaror jamiyatni va bardavom taraqqiyotni ta`minlash – barchamizning bosh maqsadimizdir!
Men butun xalqimizni ana shu buyuk maqsadga erishishda o`zaro birdamlikka va hamjihatlikka chaqiraman.
Xalqimiz siyosiy-huquqiy tafakkurining yorqin ifodasi bo`ladigan yangilanayotgan Konstitusiyamizga tayanib, Yangi O`zbekistonni albatta birgalikda barpo etamiz.
Oradan yillar, asrlar o`tadi, lekin g`oyat murakkab sharoitda bunday ulkan islohotlarni amalga oshirishga munosib hissa qo`shgan insonlarni kelgusi avlodlar hech qachon unutmaydi.
Ana shunday buyuk baxt va sharaf barchamizga yor bo`lsin!”,- degan Prezident so`zining yakunida.